KOMISIJOS REGLAMENTAS (EB) Nr. 707/2006
2006 m. gegužės 8 d.
iš dalies keičiantis Reglamentą (EB) Nr. 2042/2003 dėl nustatytos trukmės patvirtinimų ir I bei III priedų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač į jo 5 straipsnio 4 dalį ir 6 straipsnio 3 dalį,
kadangi:
(1)
Reglamentas (EB) 1592/2002 buvo įgyvendintas 2003 m. lapkričio 20 d. Komisijos Reglamentu (EB) Nr. 2042/2003 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (2), taip pat 2003 m. rugsėjo 24 d. Reglamentu (EB) Nr. 1702/2003, nustatančiu orlaivio tinkamumo skraidyti ir orlaivio bei susijusių jo gaminių, dalių ir prietaisų tinkamumo naudoti aplinkos atžvilgiu pažymėjimų išdavimą bei projektavimo ir gamybinių organizacijų sertifikavimą įgyvendinančias taisykles (3).
(2)
Reglamento (EB) Nr. 2042/2003 7 straipsnio 4 dalyje numatyta, kad valstybės narės pagal II ir IV priedus iki 2005 m. rugsėjo 28 d. gali išduoti nustatytos trukmės patvirtinimus.
(3)
Europos aviacijos saugos agentūra (toliau - Agentūra) atliko nuostatų poveikio patvirtinimų galiojimo trukmei įvertinimą ir padarė išvadą, kad turi būti nustatytas naujas terminas, leidžiantis valstybėms narėms pritaikyti savo teisės aktus pagal neribotos trukmės patvirtinimų sistemą.
(4)
Praeityje įvykusių nelaimingų atsitikimų tyrimų išvadų rezultatuose, susijusiuose su orlaivių senėjimu ir kuro bakų saugumu, pabrėžiama būtinybė atsižvelgti į naujus arba pakeistus techninės priežiūros nurodymus, kuriuos paskelbė tipo pažymėjimo turėtojas, ir reguliariai peržiūrėti techninės priežiūros programą.
(5)
Būtina patikslinti, kad įgaliotojo asmens prašymu pažymėjimus suteikiantys darbuotojai turėtų pateikti savo licenciją kaip kvalifikacijos patvirtinimą per 24 valandas.
(6)
Todėl Reglamentas (EB) Nr. 2042/2003 turėtų būti iš dalies atitinkamai pakeistas.
(7)
Šiuo Reglamentu numatytos priemonės remiasi nuomonėmis, kurias Europos aviacijos saugos agentūra pateikė, atsižvelgdama į Reglamento (EB) Nr. 1592/2002 12 straipsnio 2 dalies b punktą ir 14 straipsnio 1 dalį.
(8)
Šiuo reglamentu numatytos priemonės yra suderintos su Komiteto, įsteigto Reglamento (EB) Nr. 1592/2002 54 straipsnio 3 dalimi, nuomone,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2042/2003 iš dalies keičiamas taip:
1)
7 straipsnio 4 pastraipoje žodžiai „2005 m. rugsėjo 28 d.“ pakeičiami į „2007 m. rugsėjo 28 d.“;
2)
į I priedo M.A.302 pastraipą įtraukiami šie f) ir g) punktai:
„f)
techninės priežiūros programa privalo būti periodiškai peržiūrima ir, kai būtina, iš dalies keičiama. Peržiūromis bus užtikrinta, kad programa ir toliau liks veiksminga atsižvelgiant į veiklos patirtį bei į naujus ir (arba) pakeistus techninės priežiūros nurodymus, kuriuos paskelbė tipo pažymėjimo turėtojas;
g)
techninės priežiūros programoje privalo atsispindėti galiojantys privalomieji kontrolės reikalavimai, keliami dokumentuose, kuriuos išdavė tipo pažymėjimo turėtojas, laikantis 21A.61 dalies nuostatų“;
3)
į III priedą įtraukiama ši pastraipa:
„66.A.55 Kvalifikacijos patvirtinimas
Įgaliotojo asmens prašymu pažymėjimus suteikiantys darbuotojai turi pateikti savo licenciją kaip kvalifikacijos patvirtinimą per 24 valandas“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 8 d.